Dôvodová správa

Všeobecná časť

	Návrh zákona, ktorým sa mení a dopĺňa zákon Slovenskej národnej rady č. 564/1991 Zb. o obecnej polícii  v znení neskorších predpisov sa predkladá na základe Plánu legislatívnych úloh vlády Slovenskej republiky na rok 2002.  Dôvodom spracovania predmetnej novely je posilniť dohľad nad činnosťou obecnej polície v súlade s odporúčaniami Európskej komisie. 

	Na základe konzultácií s Európskou komisiou má posilnenie dohľadu nad činnosťou obecnej polície spočívať v 
1.	dohľade štátu nad činnosťou obecných polícií,
2.	jednotnom označení príslušníkov obecnej polície a ich motorových vozidiel,
3.	zabezpečení jednotnej odbornej prípravy a skúšok odbornej spôsobilosti príslušníkov obecnej polície v školách Policajného zboru,
4.	bližšej spolupráci obecných polícií s Policajným zborom.

Jednotlivé oblasti, ktoré Európska komisia odporučila po vecnej stránke upraviť            a ktoré boli zapracované do novely zákona o obecnej polícii je možné vo všeobecnosti charakterizovať následovne:

1. Realizácia dohľadu štátu nad činnosťou obecnej polície

	Ide o časť, ktorá je vyhodnotená ako jedna z najproblémovejších a najcitlivejších oblastí novely. Pri tejto úprave nebolo možné uplatniť formu štátneho dozoru, resp. kontroly podľa ustanovení zákona Národnej rady Slovenskej republiky č. 10/1996 Z. z. o kontrole          v štátnej správe v znení neskorších predpisov. Pri spracovaní návrhu boli východiskovými najmä zásady decentralizácie, reformy verejnej správy a presunu kompetencií z orgánov štátnej správy na orgány samosprávy, ale aj zásady samostatnosti a budovania nezávislosti samosprávnych orgánov od orgánov štátnej správy. Vychádzajúc z vyššie uvedených skutočností bol dohľad štátu nad činnosťou obecnej polície zabezpečený uložením povinnosti obciam a mestám, ktoré majú zriadenú obecnú políciu raz do roka v predpísanom termíne predložiť Ministerstvu vnútra Slovenskej republiky správu o činnosti obecnej polície, ktorá bude následne spracovaná a predložená na rokovanie vlády Slovenskej republiky. Získané skúsenosti budú využité pri príprave príslušníkov obecnej polície a pri uzatváraní dohôd           o spolupráci medzi obecnými políciami a regionálnymi zložkami Policajného zboru, ako aj pri ďalších zmenách právnej úpravy obecnej polície.  

2. Jednotné označenie príslušníkov obecnej polície a ich motorových vozidiel
	
Problematika jednotného označenia príslušníkov obecnej polície a ich motorových vozidiel       je vzhľadom na ich rozmanitosť dlhodobým problémom najmä vo vzťahu k občanom                     a cudzincom, voči ktorým príslušníci obecnej polície uplatňujú svoje práva a povinnosti. Zavedením jednotného označenia príslušníkov obecnej polície a ich motorových vozidiel bude jednoznačne odstránený problém pri preukazovaní príslušnosti k obecnej polícii, ako aj problém možnej zámeny označenia príslušníka obecnej polície s označením zamestnanca súkromnej bezpečnostnej služby. Pri úprave tejto oblasti boli vzaté do úvahy finančné náklady jednotlivých obcí a miest, ktoré majú zriadené obecné polície a z uvedeného dôvodu je tento problém riešený aj prechodnými ustanoveniami. 

3. Zabezpečenie jednotnej odbornej prípravy a skúšok odbornej spôsobilosti príslušníkov obecnej polície v školách Policajného zboru

Od vzniku obecnej polície jej príslušníci realizovali odbornú prípravu v mesačných kurzoch a jej dĺžka bola zmenená na 3 mesiace až v roku 2000. Aj táto zmena vo vykonávaní odbornej prípravy príslušníkov obecnej polície nie je postačujúca najmä s poukázaním na skutočnosť, že príslušníci obecnej polície majú postavenie verejných činiteľov, ktorí pri výkone svojej činnosti majú právo zasahovať do základných práv a slobôd osôb. Z uvedených dôvodov, pri riešení vzniknutého problému boli východiskom predovšetkým závery zahraničnej služobnej cesty v Bruseli, na ktorej sa pracovníci Ministerstva vnútra Slovenskej republiky zúčastnili v dňoch od 7. do 9. 10. 2001. Zástupcovia Európskej komisie upresnili svoje odporúčania v tom, že príslušníci obecnej polície by mali byť v Slovenskej republike vzdelávaní na rovnakej úrovni v odborných školách Policajného zboru.

4. Bližšia spolupráca obecných polícií s Policajným zborom

	Súčasná spolupráca obecných polícií a Policajného zboru vychádza len zo všeobecných ustanovení zákona Národnej rady Slovenskej republiky č. 171/1993 Z. z. o Policajnom zbore v znení neskorších predpisov, ako aj z ustanovení zákona o obecnej polícii. Takto vo všeobecnosti upravená spolupráca je po praktickej stránke nepostačujúca, čo potvrdzujú aj poznatky z priameho výkonu služby v tom, že spolupráca medzi útvarmi obecnej polície a útvarmi Policajného zboru je na rozdielnej kvalitatívnej úrovni v tom ktorom regióne Slovenskej republiky, pričom niekde je takáto spolupráca minimálna, resp. ani neexistuje. Uvedený problém sa rieši povinným uzatvorením zmluvy o spolupráci medzi obcou, ktorá má zriadenú obecnú políciu a regionálnym útvarom Policajného zboru.

Vzhľadom na urýchlenú potrebu zapracovania odporúčaní Európskej komisie návrh zákona neupravuje ďalšie zmeny, ktorých zapracovanie si vyžaduje dlhšiu legislatívnu prípravu. 

Dopad návrhu novely zákona na rozpočty obcí

	Spracovaný návrh novely zákona o obecnej polícii nepredpokladá priame zvýšenie pracovných síl v oblasti samosprávnych orgánov. Predložený návrh bude mať z hľadiska zabezpečenia jednotného označenia príslušníkov obecnej polície a ich motorových vozidiel a vykonávania odbornej prípravy a skúšok odbornej spôsobilosti príslušníkov obecnej polície dopad na rozpočty jednotlivých obcí a miest, ktoré majú zriadenú obecnú políciu.

Vyčíslenie nákladov na jednotnú rovnošatu príslušníka obecnej polície
	Pri vyčíslení nákladov na jednotnú rovnošatu príslušníka obecnej polície boli východiskom náklady na štandardné vystrojenie príslušníka Policajného zboru, ako aj aktuálne ceny výstrojných súčiastok rovnošaty príslušníka Policajného zboru.

Názov výstrojnej súčiastky | Cena za mernú jednotku | Počty podľa normy | Cena spolu
Čiapka so štítkom - letná | 594,70 | 1 | 594,70
Čiapka so štítkom | 616,40 | 1 | 616,40
Čiapka kožušinová - zimná | 798,27 | 1 | 798,27
Blúza rovnošatová | 2 464,92 | 1 | 2 464,92
Bunda krátka letná | 2 104,53 | 1 | 2104,53
Bunda 3/4 | 2 252,13 | 1 | 2 252,13
Bunda 3/4 - zimná | 2 434,17 | 1 | 2 434,17
Nohavice rovnošatové - letné | 1 002,45 | 1 | 1 002,45
Nohavice rovnošatové | 1 198,02 | 2 | 2 396,04
Viazanka | 116,21 | 2 | 232,42
Šál | 110,75 | 1 | 110,75
Golier kožušinový | 594,09 | 1 | 594,09
Rukavice kožené | 714,63 | 1 | 714,63
Ponožky | 30,30 | 6 | 181,80
Ponožky zimné | 36,30 | 2 | 72,60
Spona na viazanku | 68,88 | 1 | 68,88
Poltopánky | 894,83 | 1 | 894,83
Poltopánky perforované | 820,41 | 1 | 820,41
Topánky šnurovacie zimné | 1 216,47 | 1 | 1 216,47
Topánky 60 | 2 047,95 | 1 | 2 047,95
Opasok kožený | 413,30 | 1 | 413,30
Košeľa krátky rukáv | 521,50 | 3 | 1 564,50
Košeľa dlhý rukáv | 560,90 | 3 | 1 682,70
Nepremokavý odev | 2 500,- | 1 | 2 500,-
SPOLU | | | 27 778,94 Sk

	Vychádzajúc zo skutočnosti, že v súčasnej dobe je zriadených 155 obecných polícií s predpokladaným počtom 2000 príslušníkov obecnej polície predpokladá sa, že v rokoch 2004 až 2007 budú musieť obce a mestá na zabezpečenie jednotných rovnošiat vynaložiť náklady v celkovej sume 55 557 880,- Sk.

Vyčíslenie nákladov na jednotné označovanie motorových vozidiel obecnej polície
	Pri vyčíslení nákladov na jednotné označovanie motorových vozidiel obecnej polície sa vychádzalo z realizovaného označenia služobných motorových vozidiel Policajného zboru zn. Fábia Classic v roku 2001 v zmysle uzatvorenej zmluvy s dodávateľom Škoda Auto Slovensko, spol. s r. o. Bratislava, kde označenie jedného služobného motorového vozidla Policajného zboru vyšlo v priemere na 4 100,- Sk.

Vyčíslenie nákladov na vykonanie odbornej prípravy a skúšok odbornej spôsobilosti príslušníkov obecnej polície
	Pri vyčíslení nákladov na vykonanie odbornej prípravy a skúšky odbornej spôsobilosti príslušníka obecnej polície boli oslovené stredné odborné školy Policajného zboru. Tieto na základe dožiadania predložili predbežnú kalkuláciu nákladov súvisiacich s vykonávaním odbornej prípravy a skúšok odbornej spôsobilosti príslušníkov obecnej polície. 

Stredná odborná škola Policajného zboru v Bratislave – celkové predbežné preukázateľné náklady na vykonanie odbornej prípravy a skúšky odbornej spôsobilosti pre jedného príslušníka obecnej polície by predstavovali 14 612,- Sk.

Stredná odborná škola Policajného zboru v Pezinku – celkové predbežné preukázateľné náklady na vykonanie odbornej prípravy a skúšky odbornej spôsobilosti pre jedného príslušníka obecnej polície by predstavovali 16 955,- Sk.

Stredná odborná škola Policajného zboru v Košiciach  celkové predbežné preukázateľné náklady na vykonanie odbornej prípravy a skúšky odbornej spôsobilosti pre jedného príslušníka obecnej polície by predstavovali 15 000,- Sk.

Dopad návrhu novely zákona na Štátny rozpočet:
S poukázaním na priamy výkon štátneho dohľadu nad činnosťou obecnej polície, ako aj na výkon odbornej prípravy a skúšok odbornej spôsobilosti príslušníkov obecnej polície bude potrebné v rámci Ministerstva vnútra Slovenskej republiky zabezpečiť:
1.	Zabezpečenie tabuľkových miest na určenom útvare Ministerstva vnútra Slovenskej republiky, ktorý po organizačnej stránke bude zabezpečovať výkon dohľad štátu nad činnosťou obecnej polície.
2.	Zabezpečenie tabuľkových miest na Strednej odbornej škole Policajného zboru v Bratislave, Pezinku a v Košiciach.
3.	Materiálno technické vybavenie útvaru Ministerstva vnútra Slovenskej republiky, ktorý bude zabezpečovať výkon dohľadu štátu nad činnosťou obecnej polície, ide najmä o
a)	výpočtová technika (hardware, software), zosieťovanie, vytvorenie príslušného programu, resp. databázy,
b)	príslušné kancelárske vybavenie,
c)	spotrebný materiál (administratívne pomôcky),
d)	služobné motorové vozidlo. 

4.	Navýšenie rozpočtov stredných odborných škôl Policajného zboru z hľadiska vytvorenia optimálnych materiálno-technických podmienok na výkon odbornej prípravy a skúšok odbornej spôsobilosti príslušníkov obecnej polície
a)	vytvorenie nových učební, resp. úprava súčasných učební,
b)	učebné pomôcky (učebnice, strelivo, terče)
c)	ubytovacie priestory a strava.

Vyčíslenie nákladov k materiálno-technickému vybaveniu útvaru Ministerstva vnútra Slovenskej republiky, ktorý bude zabezpečovať výkon dohľadu štátu nad činnosťou obecnej polície 
	Pri vyčíslení nákladov k materiálno-technickému vybaveniu útvaru Ministerstva vnútra Slovenskej republiky, ktorý bude zabezpečovať výkon štátneho dohľadu sa vychádzalo zo skutočnosti, že uvedenú činnosť budú v rámci Ministerstva vnútra Slovenskej republiky vykonávať 1 riaditeľ alebo vedúci útvaru, 4 referenti a 1 občiansky zamestnanec, ktorí budú musieť byť umiestnení v 4 kanceláriách so štandardným vybavením a v rámci mobility bude musieť byť útvar vybavený jedným služobným motorovým vozidlom.

Názov materiálu | Jednotná cena | Počet | Cena celkovo
Stôl pracovný | 2 013,- | 6 | 12 078,-
Stôl konferenčný | 2 645,- | 6 | 15 870,-
Stolička čalúnená otočná | 2 589,- | 5 | 12 945,-
Kreslo kožené | 10 700,- | 1 | 10 700,-
Stôl pod PC | 3 623,- | 6 | 21 738,-
Stôl rohový | 1 173,- | 6 | 7 038,-
Stôl zasadací | 1 978,- | 1 | 1 978,-
Stena vešiaková | 1 111,- | 4 | 4 444,-
Kreslo čalúnené | 3 450,- | 4 | 13 800,-
Stolík konferenčný 70 x 70 | 1 380,- | 2 | 2 760,-
Plechová skriňa | 4 428,- | 4 | 17 712,-
Nadstavec plechový skriňový | 2 078,70 | 4 | 8 314,80
Stolička čalúnená drevená | 2 645,- | 12 | 31 740,-
Skrinka 2S-15 | 3 036,- | 2 | 6 072,-
Skrinka 2D-15 | 2 588,- | 5 | 12 940,-
Skrinka 1N-15 | 1 208,- | 4 | 4 832,-
Skrinka 2N-15 | 1 817,- | 4 | 7 268,-
Polička závesná | 1 300,- | 6 | 7 800,-
Koberec obyčajný | 350,- | 250 m^2 | 87 500,-
Kôš na odpad | 158,- | 4 | 632,-
Ventilátor | 2 706,- | 4 | 10 824,-
Lampa stolová | 1 950,- | 6 | 11 700,-
Služobné motorové vozidlo zn. Š - Fábia | 331 000,- | 1 | 331 000,-
SPOLU | | | 641 685,80 Sk

Okrem vyššie uvedeného materiálno-technického vybavenia bude potrebné útvar Ministerstva vnútra Slovenskej republiky, ktorý bude zabezpečovať výkon dohľadu štátu nad činnosťou obecnej polície vybaviť výpočtovou technikou, ako aj príslušným programovým vybavením. Je potrebné poukázať na skutočnosť, že v tabuľke uvedené vyčíslenie nákladov je reálne iba za predpokladov, že pracovisko bude v priestoroch už vybavených pripojením do siete MVNET. Rozsah technického a programového vybavenie centrály bude závisieť od rozsahu položkovej skladby, údajovej základne a počtu užívateľov systému. Pri odhade ceny sa vychádzalo z obdobných systémov realizovaných v rezorte Ministerstva vnútra Slovenskej republiky (napríklad evidencia súkromných bezpečnostných služieb).

Názov materiálu | Jednotná cena | Počet | Cena celkovo
Štandardná počítačová zostava | 56 000,- | 6 | 336 000,-
Laserová tlačiareň A4 | 21 000,- | 6 | 126 000,-
Scaner | 10 000,- | 1 | 10 000,-
Software – operačný systém + kancelárske aplikácie | 50 000,- | 6 | 300 000,-
Vytvorenie programu + SW a HW na vybavenie centrály | 1 200 000,- | 1 | 1 200 000,-
SPOLU | | | 1 972 000,- Sk

Vyčíslenie nákladov k materiálno-technickému vybaveniu stredných odborných škôl Policajného zboru z hľadiska vytvorenia optimálnych podmienok na výkon odbornej prípravy a skúšok odbornej spôsobilosti príslušníkov obecnej polície
	Pri vyčíslení týchto nákladov sa vychádzalo zo skutočnosti, že odborná príprava a skúšky odbornej spôsobilosti príslušníkov obecnej polície budú vykonávané v stredných odborných školách Policajného zboru. Na základe uvedeného bude potrebné Strednú odbornú školu Policajného zboru v Bratislave, Pezinku a v Košiciach vybaviť 1 novou triedou s príslušným zariadením.

Názov materiálu | Jednotná cena | Počet | Cena celkovo
Stolička čalúnená otočná | 2 589,- | 1 | 2 589,-
Stôl zasadací | 1 978,- | 1 | 1 978,-
Kontajner | 2 645,- | 1 | 2 645,-
Lavica školská | 1 583,- | 15 | 23 745,-
Stoličky školské | 799,- | 30 | 23 970,-
Tabuľa školská | 543,- | 1 | 543,-
Televízor | 15 000,- | 1 | 15 000,-
Videoprehrávač | 10 000,- | 1 | 10 000,-
Spolu | | | 80 470,- Sk
Spolu 3 x (SOŠ PZ BA, PK, KE) | | | 241 410,- Sk

Vyčíslenie nákladov súvisiacich so zabezpečením tabuľkových miest na určenom útvare Ministerstva vnútra Slovenskej republiky, ktorý po organizačnej stránke bude zabezpečovať výkon dohľadu štátu nad činnosťou obecnej polície a so zabezpečením tabuľkových miest na Strednej odbornej škole Policajného zboru v Bratislave, Pezinku a v Košiciach

Funkcie | Počet | Ročné mzdové náklady
Riaditeľ alebo vedúci útvaru – príslušník PZ | 1 | 271 584,-
Referent – príslušník PZ | 4 | 1 086 336,-
Občiansky zamestnanec | 1 | 126 480,-
Učiteľ SOŠ PZ – príslušník PZ | 6 | 1 629 504,-
SPOLU | | 3 113 904,- Sk
Odvody vo výške 35 % | | 1 089 866,- Sk
SPOLU s odvodmi | | 4 203 770,- Sk
	Schválenie a prijatie novely zákona Slovenskej národnej rady č. 564/1991 Zb. o obecnej polícii v znení neskorších predpisov bude mať v roku 2004 dopad na štátny rozpočet v celkovej sume 7 058 865,80 Sk, ktorá bude hradená priamo z kapitoly Ministerstva vnútra Slovenskej republiky na rok 2004. V nasledujúcich rokoch sa predpokladá, že náklady súvisiace s aplikáciou predloženého návrhu zákona v praxi budú len v oblasti doplňovania spotrebného materiálu, údržby, opráv a iných obdobných nákladov, ktoré štátny rozpočet zaťažia v minimálnej miere. 

Vyššie uvedené rozpočtové dôsledky boli v súlade s § 51 ods. 2 prerokované                  s Ministerstvom financií Slovenskej republiky. 

Návrh zákona nezakladá nároky na nové pracovné sily, nemá dopad na zamestnanosť           a nemá vplyv na životné prostredie. 

Prerokovanie návrhu zákona na plenárnom zasadnutí Rady hospodárskej a sociálnej dohody Slovenskej republiky nie je vzhľadom na jeho povahu potrebné.

Návrh zákona je v súlade s Ústavou Slovenskej republiky, ústavnými zákonmi                 Slovenskej republiky a s medzinárodnými zmluvami, ktorými je Slovenská republika viazaná. 

DOLOŽKA ZLUČITEĽNOSTI
právneho predpisu
s právom Európskych spoločenstiev a právom Európskej únie

1.	Navrhovateľ právneho predpisu:

Vláda Slovenskej republiky

2.	Názov návrhu právneho predpisu:

Zákon, ktorým sa mení a dopĺňa zákon Slovenskej národnej rady 
č. 564/1991 Zb. o obecnej polícii v znení neskorších predpisov

3.	Záväzky Slovenskej republiky vo vzťahu k Európskym spoločenstvám a Európskej únii:

            a) identifikácia predmetu návrhu právneho predpisu z pohľadu Európskej dohody o pridružení, Národného programu pre prijatie acquis communautaire, Partnerstva pre vstup, Bielej knihy, screeningu a plánu legislatívnych úloh vlády Slovenskej republiky,

            problematika návrhu zákona nie je prioritou aproximácie práva  podľa čl. 70 Európskej dohody o pridružení  uzatvorenej medzi  Európskymi spoločenstvami a ich členskými štátmi na strane jednej a Slovenskou republikou na strane druhej,

            problematika návrhu zákona nie je prioritou aproximácie práva podľa poslednej verzie Národného programu pre prijatie acquis  communautaire,               

            problematika návrhu zákona je prioritou podľa poslednej verzie Partnerstva pre vstup, časť 4, kde v oblasti Schopnosť prevziať záväzky členstva, časť Spolupráca v oblasti spravodlivosti a vnútorných vecí Slovenská republika má za úlohu zosúladiť svoju legislatívu v oblasti ochrany údajov a zabezpečiť lepšiu koordináciu spolupráce medzi službami a agentúrami činnými v oblasti spravodlivosti a vnútra,

            problematika návrhu zákona je prioritou aproximácie práva podľa Bielej knihy (Príprava asociovaných krajín strednej a východnej Európy na integráciu do vnútorného trhu Európskej únie) v Sekcii 14 - Ochrana osobných údajov,

            problematika návrhu zákona je prioritou aproximácie práva podľa screeningu, kapitola 3 - Slobodné poskytovanie služieb, časť 03.10 - Princípy a podmienky,  

            problematika návrhu zákona nie je prioritou z pohľadu aproximácie práva podľa uznesenia vlády SR č. 1154 z 12.12.2001 k prioritným úlohám vlády Slovenskej republiky vyplývajúcim z Pravidelnej správy Európskej komisie o pripravenosti Slovenskej republiky na členstvo v Európskej únii z 13.11.2001,

            návrh zákona podľa uznesenia vlády SR č. 1203 z 19.12.2001 je zahrnutý do plánu legislatívnych úloh vlády SR na rok 2002 na mesiac december, 
            b)   identifikácia   záväzkov   vyplývajúcich   zo   schválených   negociačných   pozícií v príslušnej kapitole, ktorá je predmetom návrhu právneho predpisu,

            v negociačnej pozícii ku kapitole 3 - Slobodný pohyb kapitálu prevzala Slovenská republika záväzok akceptácie acquis v oblasti ochrany osobných údajov a pripravenosti na jeho implementáciu v plnom rozsahu k referenčnému dátumu vstupu do Európskej únie 1.1.2004,      

4.        	Problematika návrhu právneho predpisu:

      a) je upravená v práve Európskych spoločenstiev,

            V primárnom práve je problematika návrhu zákona upravená :
 	v Zmluve  o založení  Európskeho spoločenstva  podpísaná dňa 25.3.1957,  články  286, 296, 297 v znení Amsterdamskej zmluvy podpísanej dňa 2.10.1997, ktorá nadobudla účinnosť dňom 1.5.1999, zverejnená v OJ C 340 z 10.11.1997. Preklad dokumentu existuje, nachádza sa v  Centrálnej prekladateľskej jednotke ÚV SR a neprešiel jej revíziou. (V citovaných článkoch sa predovšetkým zakotvuje právo ochranu osobných údajov pri ich spracovaní a ich voľnom pohybe.)
            V zmluvných prameňoch je problematika návrhu zákona upravená :
	v Európskej  dohode o  pridružení uzatvorená medzi Európskymi spoločenstvami a ich členskými štátmi na strane jednej a Slovenskou republikou na strane druhej zo dňa 4.10.1993, ktorá nadobudla účinnosť dňom 1.2.1995, v znení neskorších predpisov,  článok 6, zverejnená v Zbierke zákonov SR dňa 10.6.1997 pod číslom 158. (V článku sa predovšetkým zakotvuje zásada rešpektovania základných ľudských práv a slobôd uvedených v Helsinskom Záverečnom akte a v Parížskej charte pre novú Európu.)
            V sekundárnom práve je problematika návrhu zákona upravená :
v Nariadení (ES) č. 45/2001 Európskeho parlamentu a Rady z 18.12.2000 o ochrane jednotlivcov so zreteľom na spracovanie osobných údajov inštitúciami a orgánmi spoločenstva a o voľnom pohybe takýchto údajov, zverejnené v OJ L 8 z 12.1.2001. Preklad dokumentu existuje, nachádza sa v Centrálnej prekladateľskej jednotke ÚV SR a neprešiel jej revíziou. (Z obsahu dokumentu vyplýva nutnosť implementácie tých princípov, ktoré majú byť dodržiavané v súvislosti s ochranou súkromného života jednotlivcov pri spracovaní ich osobných údajov a ich voľným pohybom.)
          v Smernici č. 95/46/ES Európskeho parlamentu a Rady z 24.10.1995 o ochrane jednotlivcov pri spracovaní osobných údajov a voľnom pohybe týchto údajov, zverejnená v OJ L 281 z 23.11.1995. Preklad dokumentu existuje, nachádza sa v Centrálnej prekladateľskej jednotke ÚV SR a prešiel jej revíziou. (Z obsahu dokumentu vyplýva nutnosť implementácie tých princípov, ktoré majú byť dodržiavané v súvislosti s ochranou súkromného života jednotlivcov pri spracovaní ich osobných údajov a ich voľným pohybom.)
            v Rezolúcii o rešpektovaní ľudských práv v EÚ v roku 1994 zo zasadnutia Európskeho parlamentu zo dňa 17.9.1996, (A4-0223/96). Preklad dokumentu existuje, nachádza sa Ministerstve vnútra SR a neprešiel revíziou na Centrálnej prekladateľskej jednotke ÚV SR. (Dokument  zdôrazňuje, že ochrana ľudských práv  a základných slobôd je jednou z hlavných úloh EÚ a vyzýva členské štáty na ich dodržiavanie. Predovšetkým v bode 53. zdôrazňuje, že rešpektovanie súkromného a rodinného života, povesti a pobytu človeka  a súkromných komunikácií fyzických, ako aj právnických osôb, a tiež ochrana osobných údajov sú základnými právami, ktoré musia členské štáty poskytnúť.)
           c) je upravená v práve Európskej únie,
V primárnom práve je problematika návrhu zákona upravená :
v Zmluve  o Európskej  únii  podpísaná dňa  7.2.1992,  článok  6, 11 v znení Amsterdamskej zmluvy podpísanej dňa 2.10.1997, ktorá nadobudla účinnosť dňom 1.5.1999,. zverejnená v OJ C 340 z 10.11.1997. Preklad dokumentu existuje, nachádza sa v Centrálnej prekladateľskej jednotke ÚV SR a prešiel jej revíziou. (V článku 6 sa zakotvuje, že Únia je založená na zásadách slobody, demokracie, právneho štátu a rešpektovania ľudských práv a základných slobôd, ktoré sú spoločné členským štátom, rešpektuje základné ľudské práva, ktoré zaisťuje Európsky dohovor o ochrane ľudských práv a základných slobôd podpísaný v Ríme 4.11.1950  a ktoré  vyplývajú z ústavných tradícií členských štátov, ako základných princípov práva spoločenstva.)
V sekundárnom práve je problematika návrhu zákona upravená :
v Charte základných práv Európskej únie, články 7 a 8, zverejnená v OJ C 364 z 18.12.2000. Preklad dokumentu existuje, nachádza sa v Centrálnej prekladateľskej jednotke ÚV SR a prešiel jej revíziou. (Dokument uvádza všeobecné princípy rešpektovania práv a slobôd a v článkoch 7 a 8 osobitne aj princípy, podľa ktorých má každý právo na rešpektovanie svojho súkromného a rodinného života, domova a komunikácie a ochranu svojich osobných údajov.)

5.   	 Stupeň  zlučiteľnosti  návrhu  právneho  predpisu  s  právom Európskych spoločenstiev a právom Európskej únie:

             a) úplná.

6. 	         Gestor (spolupracujúce rezorty):

             Gestorom zodpovedným za zabezpečenie úplnej implementácie ustanovení Smernice č. 95/46/ES Európskeho parlamentu a Rady z 24.10.1995 o ochrane  jednotlivcov pri spracovaní osobných údajov a voľnom pohybe týchto údajov  do právneho poriadku SR je Úrad na ochranu osobných údajov. Ustanovenia smernice sú v plnom rozsahu implementované v zákone č. 428/2002 Z. z. o ochrane osobných údajov. 

             Nakoľko osobné údaje podľa návrhu zákona, ktorým sa mení a dopĺňa zákon Slovenskej národnej rady č. 564/1991 Zb. o obecnej polícii v znení neskorších predpisov sa  budú spracovávať podľa ustanovení zákona č. 428/2002 Z. z. ochrane osobných údajov i navrhovaný zákon bude plne kompatibilný s ustanoveniami Smernice č. 95/46/ES.

7. 	      Účasť   expertov   pri   príprave   návrhu  právneho  predpisu  a  ich stanovisko k zlučiteľnosti návrhu právneho predpisu s právom Európskych spoločenstiev a právom Európskej únie (špecifikácia úrovne a spôsobu expertnej účasti, napr. konzultácie a pod.):

          K príprave návrhu zákona neboli prizvaní žiadni experti k posúdeniu k zlučiteľnosti návrhu zákona s právom Európskych spoločenstiev a Európskej únie. 

Osobitná časť

Čl. I

K bodu 1
Podľa v súčasnosti účinného zákona o obecnej polícii je príslušník obecnej polície označený ako “zamestnanec obecnej polície”, pričom obecná polícia nie je samostatnou organizačnou zložkou samosprávy s právnou subjektivitou, ale ide o orgán alebo útvar, ktorý je zriadený obecným zastupiteľstvom v súlade so zákonom Slovenskej národnej rady               č. 369/1990 Zb. o obecnom zriadení v znení neskorších predpisov. Vychádzajúc z uvedených skutočností nie je možné príslušníka obecnej polície označovať ako zamestnanca obecnej polície, ale ako zamestnanca obce, resp. v tvare príslušník obecnej polície tak, ako je to navrhnuté v tomto ustanovení. Zavedením predmetného pojmu sa zároveň sleduje vyriešenie problému vo vzťahu k získavaniu odbornej spôsobilosti tých zamestnancov obce, ktorí pre útvar obecnej polície vykonávajú len určité administratívne alebo technické práce, ale priamo neplnia úlohy obecnej polície podľa zákona. Z uvedeného vyplýva, že títo zamestnanci nemusia byť držiteľmi osvedčenia o odbornej spôsobilosti.

K bodu 2
Vychádzajúc z návrhu bodu 1 tejto novely je potrebné samostatne upraviť znenie tohto ustanovenia z dôvodu, aby pri aplikácii novely nedošlo k chybnému výkladu pojmu zamestnanec obce.

K bodu 3 a 4
Návrh sa zosúlaďuje so znením textu zákona Národnej rady Slovenskej republiky          č. 171/1993 Z. z. o Policajnom zbore v znení neskorších predpisov.

K bodu 5
Pôvodný nadpis bol spoločný pre § 22 a § 23. Tento sa však stáva bezpredmetným vzhľadom k samostatnému pomenovaniu § 22  a § 23 a v súvislosti so zmenou obsahu § 22.

K bodu 6
Doterajšia platná právna úprava ponecháva na rozhodnutí obce určiť vzhľad, farebné vyhotovenie a súčasti rovnošaty príslušníkov obecnej polície. Dôsledkom daného stavu je fakt, že v jednotlivých obciach sa rovnošata príslušníkov obecnej polície líši a jediným zjednocujúcim prvkom podľa účinného zákona je  znak obecnej polície na ľavom rukáve rovnošaty a odznak obecnej polície s identifikačným číslom príslušníka obecnej polície umiestnený nad ľavým vreckom rovnošaty. Rozmery a obsahové náležitosti znaku a odznaku zostávajú nezmenené, vzhľadom na zníženie nákladov pre obce, podľa doterajšej právnej úpravy. Navrhovaná zmena v záujme predídenia neistoty verejnosti a zámeny príslušníkov obecnej polície s pracovníkmi súkromných bezpečnostných služieb podľa osobitného zákona, v súlade s odporúčaniami Európskej komisie zavádza s platnosťou pre celé územie Slovenskej republiky jednotné rovnošaty a jednotný spôsob označenia príslušníkov obecnej polície. Na rozhodnutí obce sa ponecháva určiť náležitosti odznaku obecnej polície, ktorý je umiestnený na pokrývke hlavy. Novelou predmetného ustanovenia sa zároveň po právnej stránke odstraňuje možnosť zneužitia rovnošaty príslušníka obecnej polície fyzickými alebo právnickými osobami, kde výnimku môže tvoriť napríklad krytie skutočnej identity agenta, ktorého činnosť je upravená osobitnými predpismi, ktorými sú zákon Národnej rady Slovenskej republiky č. 171/1993 Z. z. o Policajnom zbore v znení neskorších predpisov a zákon č. 141/1961 Zb. o trestnom konaní súdnom (Trestný poriadok) v znení neskorších predpisov. Nakoľko zákon o obecnej polícii neupravuje povinnosť príslušníka obecnej polície vykonať zákrok i v čase keď neplní úlohy obecnej polície, z dôvodu predídenia právnej neistoty  verejnosti sa nosenie rovnošaty zužuje iba na prípady keď príslušník obecnej polície plní úlohy obecnej polície alebo na základe rozhodnutia starostu obce alebo primátora mesta. V prípade, že príslušníci obecnej polície budú v praxi používať aj iné doplnky k rovnošate, než ktoré sú opísané v tomto ustanovení zákona, alebo ktoré sú vyobrazené v prílohe vyhlášky Ministerstva vnútra Slovenskej republiky je potrebné tieto vyhotoviť primerane vo farbách podľa tohto zákona. Ide najmä o doplnky ako pokrývka hlavy typu lodička, pokrývka hlavy typu baret, rôzne puzdrá na opasok alebo iné špecifické doplnky rovnošaty pre výkon služby na koňoch alebo pri zabezpečovaní ochrany objektov. Vzor obrazového vyhotovenia rovnošaty príslušníka obecnej polície upraví vyhláška Ministerstva vnútra Slovenskej republiky.

K bodu 7
V súčasnosti účinný zákon žiadnym spôsobom neupravuje označenie motorových vozidiel používaných na plnenie úloh obecnej polície. Navrhovaná úprava v záujme predídenia neistoty verejnosti a jednoznačnej identifikácie vozidiel používaných na plnenie úloh obecnej polície zavádza s platnosťou pre celé územie Slovenskej republiky povinnosť používať na plnenie úloh obecnej polície motorové vozidlá rovnakého farebného vyhotovenia s jednotným označením príslušnosti k obecnej polícii. Novelou predmetného ustanovenia sa zároveň po právnej stránke odstraňuje možnosť zneužitia označenia motorových vozidiel obecnej polície fyzickými alebo právnickými osobami.   

K bodu 8
Nadpis pod § 23 sa zavádza z dôvodu lepšej prehľadnosti zákona, ako aj z dôvodu vypustenia spoločného nadpisu nad § 22. 

K bodu 9
Na základe doterajších skúseností, vzhľadom k značným rozdielom v úrovni spolupráce medzi útvarmi obecnej polície a útvarmi Policajného zboru v jednotlivých obciach a regiónoch, predovšetkým v záujme účinnejšej a efektívnejšej ochrany verejného poriadku a efektívnejšieho postupu pri zisťovaní prípadov protiprávneho konania a ich páchateľov sa zavádza povinnosť pre obec, ktorá má zriadenú obecnú políciu (nakoľko obecná polícia nemá vlastnú právnu subjektivitu) a pre príslušný regionálny útvar Policajného zboru uzatvoriť písomnú zmluvu o spolupráci. Zároveň sú určené povinné oblasti spolupráce. V rámci organizačnej štruktúry Policajného zboru bolo na uzatvorenie spolupráce vybrané krajské riaditeľstvo Policajného zboru z dôvodu existencie jeho právnej subjektivity. Uzatváraním zmlúv o spolupráci na tejto všeobecnej úrovni sa odstráni možnosť vzniku problémov s prípadným poverovaním nižších organizačných zložiek. Vzor zmluvy o spolupráci ustanoví vyhláška Ministerstva vnútra Slovenskej republiky.

K bodu 10
Po absolvovaní odbornej prípravy budú teoretické vedomosti a praktické zručnosti príslušníka obecnej polície overené na skúške odbornej spôsobilosti. Odborná úroveň samotného procesu vzdelávania príslušníkov obecnej polície bude okrem samotných učiteľov odbornej prípravy  garantovaná aj prostredníctvom odbornej komisie Policajného zboru posudzujúcej odbornú spôsobilosť príslušníkov obecnej polície. Po úspešnom absolvovaní skúšky odbornej spôsobilosti získa príslušník obecnej polície od odbornej komisie Policajného zboru osvedčenie, čo je jednou zo základných podmienok na to, aby mohol plniť úlohy podľa zákona o obecnej polícii. Príslušník obecnej polície môže získať osvedčenie aj na základe písomnej žiadosti adresovanej príslušnému útvaru Ministerstva vnútra Slovenskej republiky za predpokladu, že úspešne na strednej škole alebo na vysokej škole ukončil skúšku v študijnom odbore bezpečnostná služba. Za získané vzdelanie v študijnom odbore bezpečnostná služba sa rozumie aj vzdelanie získané v policajnej škole na území Slovenskej republiky a do 31. decembra 1992 aj v policajnej škole na území Českej republiky. Nakoľko osvedčenie je základným dokladom, ktorým príslušník obecnej polície preukazuje svoju spôsobilosť na plnenie úloh obecnej polície, v záujme zabezpečenia postihu v prípade jeho falšovania sa ustanovuje, že osvedčenie je verejná listina.   

Vychádzajúc zo skutočnosti, že novelou tohto zákona bude zrušené nariadenie vlády Slovenskej republiky č. 460/2000 Z. z., problematiku ustanovenia, zloženia odborných komisií Policajného zboru, iných podrobností o organizácii a hodnotení skúšok odbornej spôsobilosti príslušníkov obecnej polície a vzoru osvedčenia o odbornej spôsobilosti príslušníka obecnej polície ustanoví vyhláška Ministerstva vnútra Slovenskej republiky.

V záujme zabezpečenia celoplošnej odbornej prípravy príslušníkov obecnej polície na rovnakej úrovni bude táto vykonávaná len Ministerstvom vnútra Slovenskej republiky v Strednej odbornej škole Policajného zboru v Bratislave, Pezinku a Košiciach. Garantom kvality odbornej prípravy príslušníkov obecnej polície sa stane Ministerstvo vnútra Slovenskej republiky ako ústredný orgán štátnej správy, ktorý zabezpečuje profesionálnu ochranu života, zdravia, bezpečnosti osôb a ich majetku.
Vychádzajúc zo skutočnosti, že novelou tohto zákona bude zrušené nariadenie vlády Slovenskej republiky č. 460/2000 Z. z., problematiku dĺžky trvania, rozsahu odbornej prípravy, podrobností o podávaní  žiadostí  o vykonanie odbornej prípravy  a  skúšky odbornej spôsobilosti, vzoru žiadosti o vykonanie  odbornej prípravy  a skúšky odbornej spôsobilosti  a  podrobností o organizácii a vykonávaní odbornej prípravy príslušníkov obecnej polície ustanoví vyhláška Ministerstva vnútra Slovenskej republiky.

K bodu 11
Pravidelným spracovávaním a predkladaním správy o činnosti obecnej polície je zo strany štátu zabezpečený dohľad nad činnosťou obecnej polície. Vychádzajúc zo skutočnosti, že obecná polícia je orgán alebo útvar, ktorý je zriadený obecným zastupiteľstvom je potrebné, aby správu o činnosti obecnej polície schválilo obecné zastupiteľstvo a podpísal štatutárny orgán právnickej osoby, v tomto prípade starosta obce. Všetky správy o činnostiach obecných polícií budú sústreďované na Ministerstve vnútra Slovenskej republiky, ktoré ich po skompletizovaní bude predkladať ako ucelený materiál na rokovanie vlády Slovenskej republiky. Podrobnosti o obsahových náležitostiach správy o činnosti obecnej polície ustanoví vyhláška Ministerstva vnútra Slovenskej republiky.

Vzhľadom na riadne a efektívne zabezpečenie dohľadu štátu nad činnosťou obecnej polície je potrebné po právnej stránke upraviť  postih obcí v prípade nedodržania povinností, ktoré pre ne vyplývajú z tohto zákona. Správne konanie budú vykonávať krajské riaditeľstvá Policajného zboru, ako vecne a miestne príslušné správne orgány prvého stupňa. Navrhované ustanovenie zároveň predpokladá, že uložením pokuty sa obec nezbaví splnenia povinnosti uloženej zákonom.

V súvislosti so zabezpečením dohľadu štátu nad činnosťou obecnej polície, zabezpečovaním odbornej prípravy, skúšok odbornej spôsobilosti príslušníkov obecnej polície a vydávaním osvedčení o odbornej spôsobilosti v súvislosti so sústreďovaním a spracovaním relevantných informácií Ministerstvom vnútra Slovenskej republiky vyplýva potreba vytvoriť a viesť za týmto účelom potrebné evidencie. V § 26c je obsiahnuté oprávnenie Ministerstva vnútra Slovenskej republiky na vytvorenie takýchto evidencii a rozsah údajov ktoré majú obsahovať. Predpokladá sa, že predmetné evidencie bude spravovať útvar Ministerstva vnútra Slovenskej republiky, ktorý bude vykonávať dohľad nad činnosťou obecnej polície. Bezpečnosť osobných údajov v uvedených evidenciách bude podliehať režimu podľa zákona č. 428/2002 Z. z. o ochrane osobných údajov. Vychádzajúc z uvedeného sa zavádza povinnosť obce v zákonnej lehote po zriadení obecnej polície poskytnúť Ministerstvu vnútra Slovenskej republiky základné údaje súvisiace so zriadením obecnej polície z dôvodu zabezpečenia dohľadu štátu nad činnosťou obecnej polície a aktualizácie evidencií vedených Ministerstvom vnútra Slovenskej republiky.   

K bodu 12
Toto ustanovenie upravuje povinnosti vyplývajúce pre obce vzhľadom k úpravám a zmenám vykonaným v predchádzajúcich bodoch, vrátane termínov ich splnenia, ako aj skutočnosť, že odborná spôsobilosť získaná podľa doterajších právnych predpisov a osvedčenia o odbornej spôsobilosti získané podľa doterajších právnych predpisov sú platné podľa tohto zákona. Z uvedeného vyplýva, že príslušníci obecnej polície, ktorí získali odbornú spôsobilosti pred účinnosťou tohto zákona nebudú musieť absolvovať odbornú prípravu a skúšku odbornej spôsobilosti príslušníka obecnej polície znova. V tomto ustanovení je zároveň upravená problematika možnosti prechodného používania starej a novej rovnošaty až do konca roka 2007, pričom s účinnosťou od 1. januára 2008 budú musieť všetci príslušníci obecnej polície byť vystrojení jednotnými rovnošatami podľa tohto zákona.

K bodu 13
Dopĺňa sa nové zrušovacie ustanovenie z dôvodu zrušenia nariadenia vlády Slovenskej republiky č. 460/2000 o dĺžke trvania a rozsahu odbornej prípravy zamestnancov obecnej polície a o ustanovení a zložení odborných komisií Policajného zboru. Problematika, ktorá bola predmetom úpravy citovaného nariadenia vlády Slovenskej republiky bude kompletne a jednotne upravená vo vyhláške Ministerstva vnútra Slovenskej republiky. Forma vyhlášky bola zvolená z dôvodu všeobecného gestorstva Ministerstva vnútra Slovenskej republiky nad činnosťou obecných polícií, ako v oblasti dohľadu štátu, tak aj v oblasti odbornej prípravy a skúšok odbornej spôsobilosti príslušníkov obecnej polície.

K Čl. II

Navrhuje sa, aby zákon nadobudol účinnosť od 1. januára 2004 najmä z dôvodu zabezpečenia optimálneho časového priestoru na oboznámenie sa s novelou, z dôvodu prípravy na jej aplikáciu, ako aj z dôvodu včasného uplatnenia nárokov na štátny rozpočet a rozpočty obcí. S poukazom na preklenutie obdobia potrebného na zavedenie jednotného označenia motorových vozidiel obecnej polície je účinnosť ustanovenia § 22a ods. 1 a 2 navrhnutá od 1. januára 2008.